31996R1259
L 163/10
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1259/96 НА СЪВЕТА
от 25 юни 1996 година
за изменение на Регламент (ЕИО) № 1883/78 относно определяне на общи правила за финансирането на интервенции от Eвропейския фонд за ориентиране и гарантиране на земеделието, секция „Гарантиране“
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност,
като взе предвид Регламент (ЕИО) № 729/70 на Съвета от 21 април 1970 г. относно финансирането на Общата селскостопанска политика (1) и по-специално член 3, параграф 2 от него,
като взе предвид предложението на Комисията,
след като се консултира с Комитета на Фонда (ФЕОГА),
като има предвид, че за интервенционните операции, за които единичната стойност не е посочена в правилата за обща организация на пазара, основните правила, които се прилагат при финансиране от Общността, са посочените в Регламент (ЕИО) № 1883/78 на Съвета (2) по-специално по отношение на метода за изчисляване на сумите, които да се финансират, финансирането на разходите по мобилизирането на средствата, необходими за закупуване по време на интервенцията, оценката на запасите, пренесени от една година в друга, и финансирането на разходите за физическите операции по съхраняване;
като има предвид, че член 5 от Регламент (ЕИО) № 1883/78 постановява, че разходите по лихвите за сметка на държавите-членки при мобилизирането на средства за закупуване на интервенционни продукти се финансират от Общността по единен лихвен процент;
като има предвид, че е възможно в някоя държава-членка закупуването на земеделски продукти за публична интервенция да се финансира само при лихвени проценти, които са значително по-високи от единния лихвен процент;
като има предвид, че в такива случаи трябва да се предвиди коригиращ механизъм, който да компенсира част от разликата между особено високия лихвен процент, заплащан от държавата-членка, и единния лихвен процент, като отговорността за част от разликата се оставя на държавата-членка, за да се стимулира тя да търси най-евтиния метод на финансиране;
като има предвид, че механизмът, въведен с тази цел в член 5 от Регламент № 1883/78 чрез Регламент (ЕИО) № 1571/93 на Съвета (3) за период от три години, функционира задоволително, но като има предвид, че разпоредбата изтече в края на финансовата 1995 година;
като има предвид, че значителните разлики между разходите по финансирането, които бяха отбелязани през 1993 г. и бяха причината да се въведе упоменатият механизъм, продължават да съществуват; като има предвид, че следователно би било целесъобразно да се удължи периодът на прилагане на механизма,
ПРИЕ НАСТОЯЩИЯ РЕГЛАМЕНТ:
Член 1
Член 5, трета алинея от Регламент (ЕИО) № 1883/78 се заменя със следното:
„Чрез дерогация от първата алинея, ако лихвеният процент в държавата-членка е повече от два пъти по-висок от единния лихвен процент, за финансовата 1996 година, при финансирането на лихви, натрупани от държавата-членка, Комисията може да приложи единния лихвен процент, плюс разликата между стойността на този процент, умножен по две, и реалния процент в държавата-членка.“
Член 2
Настоящият регламент влиза в сила в деня след публикуването му в Официален вестник на Европейските общности.
Той се прилага за разходи, направени от 1 октомври 1995 г.
Настоящият регламент е задължителен в своята цялост и се прилага пряко във всички държави-членки.
Съставено в Люксембург на 25 юни 1996 година.